S-239/2012

Mál þetta, sem dómtekið var í dag, er höfðað með ákæru ríkissaksóknara, útgefinni 7. febrúar 2012, og ákæru lögreglustjórans á höfuðborgarsvæðinu, útgefinni 27. mars 2012, á hendur S-kvk-þgf Ý-kvk-þgf E-kvk-þgf, kt. 000000-0000, Dvergaborgum 5, Reykjavík, sem hér greinir:

Ákæra ríkissaksóknara, útgefin 7. febrúar 2012

Fyrir eftirfarandi brot framin að kvöldi mánudagsins 8. ágúst 2011:

1. Umferðarlagabrot, með því að hafa ekið bifreiðinni PT-919, með 120 km hraða á klst. norður Reykjanesbraut við Arnarnesbrú í Garðabæ þar sem leyfður hámarkshraði var 80 km á klst., undir áhrifum áfengis (alkóhólmagn í útöndunarlofti 0,31 mg/l.), óhæf til að stjórna henni örugglega vegna áhrifa ávana- og fíkniefna (amfetamín í blóði 25 ng/ml), svipt ökuréttindum og að hafa vanrækt að sinna vátryggingarskyldu bifreiðarinnar.

Telst þetta varða við 1., sbr. 3. mgr. 37. gr., 1. sbr. 2. mgr. 45. gr., 1. sbr., 2. mgr. 45. gr. a., 1. mgr. 48. gr. og 1. mgr. 93. gr., allt sbr. 1. mgr. 100. gr. umferðarlaga nr. 50/1987.

Rangar sakargiftir, með því að hafa er lögregla hafði afskipti af akstri ákærðu í framangreint skipti, skýrt lögreglu rangt frá nafni sínu og kennitölu er ákærða gaf upp nafn og kennitölu systur sinnar, S-kvk-ef Ó-kvk-ef E-kvk-ef, kt. 000000-0000, og ritað nafn hennar undir vettvangsskýrslu lögreglu og hóf einnig að skrifa það á upplýsingablað handtekinna.

Telst þetta varða við 148. gr. almennra hegningarlaga nr. 19/1940.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar samkvæmt 101. og 102. gr. umferðarlaga nr. 50/1987.

Ákæra lögreglustjórans á höfuðborgarsvæðinu, útgefin 27. mars 2012

Fyrir umferðarlagabrot með því að hafa, þriðjudaginn 24. janúar 2012, ekið bifreiðinni PT-919, svipt ökurétti, vestur Seljabraut í Reykjavík á vegarkafla við Fljótasel uns lögreglan stöðvaði aksturinn skömmu síðar.

Telst þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987 með áorðnum breytingum.

Af hálfu ákærðu er krafist vægustu refsingar er lög leyfa.

Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru.

Ákærða er fædd í mars 1990. Samkvæmt sakavottorði gekkst ákærða 12. janúar 2010 undir sektargerð vegna brots gegn 1. mgr., sbr. 3. mgr. 45. gr. og 1. mgr. 48. gr. umferðarlaga og var þá svipt ökurétti í 12 mánuði. Þá gekkst ákærða 19. október 2011 undir sektargerð vegna fíkniefnalagabrots. Refsing verður tiltekin eftir reglum 77. og 78. gr. almennra hegningarlaga. Þykir refsing ákærðu hæfilega ákveðin fangelsi í 45 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr.

Ákærða er svipt ökurétti í 3 ár frá 8. ágúst 2011.

Ákærða greiði 89.583 krónur í sakarkostnað.

Af hálfu ákæruvaldsins flutti málið M-kvk-nf K-kvk-nf, fulltrúi lögreglustjórans á höfuðborgarsvæðinu.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærða, S-kvk-nf Ý-kvk-nf E-kvk-nf, sæti fangelsi í 45 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærða almennt skilorð 57. gr.

Ákærða er svipt ökurétti í 3 ár frá 8. ágúst 2011.

Ákærða greiði 89.583 krónur í sakarkostnað.

R-kvk-nf H-kvk-nf